# Alvert

Albert Martos Montesinos, més conegut com a Alvert (Mataró, 18 de gener de 2002), és un cantant català conegut per haver participat en la primera temporada del concurs musical de TV3 Eufòria.

## Biografia

Des de petit va sentir-se atret per diverses disciplines del món artístic, com ara el teatre, la fotografia, la pintura i el tatuatge. Tanmateix, la seva passió és la dansa urbana, en què es va començar a formar amb vuit anys. Fins i tot va deixar d'estudiar il·lustració gràfica per a dedicar-se al ball.
El 2020, va començar a desenvolupar la seva faceta com a músic de manera autodidacta mentre feia de monitor d'activitats extraescolars. Per això, els seus primers treballs van ser autoeditats.
Dos anys més tard, va superar el càsting per a entrar a la primera temporada del concurs musical Eufòria, emès i produït per TV3. Així doncs, en la primera gala va interpretar «Montero (Call Me by Your Name)» de Lil Nas X amb una coreografia treballada. Va ser eliminat juntament amb Looa Ansa, Pep Muntanyola i Nerea Royo. Més tard, en el programa de repesca, va cantar «La festa infinita» de Siderland.
Passat el programa, a l'estiu va fer un concert en solitari a Sant Joan de les Abadesses i al cap de l'any la seva cançó «Ser el teu estiu» va ser una de les més votades pel públic del mitjà digital Primera Fila com a millor cançó del 2022. El maig del 2023, durant una actuació per la festa major de Nou Barris, va patir una agressió homòfoba per part pel públic, que li va llançar una pedra a l'escenari.
El 2024, va publicar el seu primer àlbum, CORS, a través del segell Delirics. En l'obra tracta l'amor des de diferents perspectives: l'amor envers la música, la família, l'amistat, l'amor a primera vista, l'apassionat, l'estival, l'autoamor i el desamor. Va donar a conèixer el títol amb els senzills «Crema catalana» (dedicat a la seva parella), «Embolik» (que va ser seleccionat com la Cançó de l'estiu 2023 d'Enderrock) i «Cors». Va presentar el disc a la sala Heliogàbal. L'àlbum va ser produït per Pep Saula de Sexenni i Marc Gelabert del grup Iglú.

## Estil

Tot i que es dedica a la música urbana, té influències del rock psicodèlic, el rock progressiu, el jazz, el blues, el hip-hop dels anys 90 i l'indie pop català. També ha pres de referència el house, la música llatina, el tecno i l'hyperpop, i s'ha inspirat en artistes com Luna Ki, Bad Gyal i La Zowi.

## Vida personal

S'identifica com a homosexual.

## Discografia
### Àlbums

* CORS (2024)

### Senzills

* «Nuestro joven amor» (2021)
* «Ser el teu estiu» (2021)
* «Et trobaré» (2022) (amb Paula Duoi)
* «Crema catalana» (2023)
* «La teva olor» (2023)
* «Embolik» (2023)
* «Cors» (2024) (amb Cooba)

## Referències

* 1 2 3 Aldeguer, Neus. «Alvert aboca la seva essència a 'JUDAS'». El Panorama, 24-01-2024. [Consulta: 10 juny 2024].
* 1 2 «Alvert ens mostra la seva ‘Crema catalana’». Primera Fila, 24-02-2023. [Consulta: 28 febrer 2023].
* 1 2 «Alvert vol ballar amb la seva «Crema catalana»». Enderrock, 22-02-2023. [Consulta: 27 febrer 2023].
* 1 2 «Alvert». CCMA. [Consulta: 27 febrer 2023].
* ↑ Navarro, Jennifer. «‘Eufòria’ presenta els finalistes després d’un càsting desafinat». El Món, 11-03-2022. [Consulta: 10 juny 2024].
* ↑ «Esclata l'eufòria a TV3». Diari de Barcelona, 20-03-2022. [Consulta: 27 febrer 2023].
* ↑ «La gran repesca d''Eufòria' arriba amb versions de Nathy Peluso, Lildami o Joan Manuel Serrat». Enderrock, 05-05-2022. [Consulta: 28 febrer 2023].
* ↑ «Alvert actua a Sant Joan en el marc del Ripollès 5 Sentits». Ripollès Digital, 27-06-2022. [Consulta: 28 febrer 2023].
* ↑ «El millor del 2022, segons la nostra audiència». Primera Fila, 15-12-2022. [Consulta: 27 febrer 2023].
* ↑ «Un ex-concursant de 'Eufòria' denuncia una agressió homòfoba en un concert». VilaWeb, 24-05-2023. [Consulta: 17 juny 2023].
* 1 2 Núñez, Sergi. «Alvert i Cooba es queden amb els «Cors» de les seves amigues | Enderrock.cat». Enderrock, 11-01-2024. [Consulta: 10 juny 2024].
* ↑ «Alvert publica 'Crema Catalana' el reggaeton "romantiquet" dedicat a la seva parella». Els 40, 24-02-2023. [Consulta: 28 febrer 2023].
* ↑ «Stay Homas amb The Tyets, Miki Núñez i Alvert donen la benvinguda a l'estiu amb noves cançons | ELS40». Els 40, 16-06-2023. [Consulta: 18 juny 2023].
* ↑ Núñez, Sergi. «Alvert: «Vull mostrar encara més la meva homosexualitat per molestar la gent intolerant»». Enderrock, 28-07-2023. [Consulta: 3 novembre 2023].
* 1 2 3 Castillón, Xavier. «Alvert: "Passar per ‘Eufòria' ha estat la millor i la pitjor experiència de la meva vida"». El Punt Avui, 10-06-2024. [Consulta: 10 juny 2024].
* ↑ Carpio, Laia; Pallarès, Enia. «Música urbana en català amb Alvert, exconcursant d'Eufòria». Diari de Barcelona, 18-02-2024. [Consulta: 10 juny 2024].
* 1 2 Núñez, Sergi. «Alvert: «Tots els col·lectius oprimits patim el cisheteropartriarcat» | Enderrock.cat». Enderrock, 26-01-2024. [Consulta: 10 juny 2024].